《次韵子瞻过淮见寄兼简孙奕职方三首》
宋代·苏辙

出处平生共，江淮恨不来。
宦游良误我，老病赋怀哉。
徇物终今世，量书尽几堆。
归耕少忧患，惟有仰春雷。
〈蜀中谓田无水利者为雷鸣田。
龟山昔同到，松竹故依然。
红印封咸豉，黄罂分井泉。
青天携杖处，晚日落帆偏。
无限相思意，新诗句句传。
行役饶新喜，临川逢故人。
相看对泉石，怜我在埃尘。
会合终多故，分张类有神。
南游得如愿，梦想霅溪春。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。